สปสช.เตรียมเพิ่มค่าบริการฉีดวัคซีนโควิด-19 ให้โรงพยาบาลจากครั้งละ 20 บาท เป็น 40 บาท
นายแพทย์จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า สปสช.เตรียมเสนอที่ประชุมคณะกรรมการ สปสช. วันที่ 7 มิถุนายน  2564 ที่จะถึงนี้ พิจารณาปรับเพิ่มอัตราค่าบริการสาธารณสุขสำหรับโรคโควิด-19 จากเดิมที่จ่ายสำหรับบริการฉีดวัคซีนครั้งละ 20 บาท เป็น 40 บาท เพื่อขวัญกำลังใจแก่บุคลากรทั้งภาครัฐและเอกชนที่จะระดมกำลังเข้ามาร่วมเป็นตัวแทนของรัฐในการฉีดวัคซีนโควิด-19 แก่ประชาชน ซึ่งงบประมาณที่นำมาจ่ายให้แก่หน่วยบริการเป็นค่าฉีดวัคซีนนี้ นำมาจาก พ.ร.ก.ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 (พ.ร.ก.เงินกู้ฯ รอบ 3) ซึ่งเดิมกำหนดกลุ่มเป้าหมายไว้ 38 ล้านคน และได้งบประมาณจาก พ.ร.ก.เงินกู้ รอบ 2 จำนวน 760 ล้านบาท แต่เมื่อเพิ่มค่าบริการฉีด เป็น 40 บาทต่อครั้ง จึงได้เสนอขอรับเงินจาก พ.ร.ก.เงินกู้ฯ รอบ 3 อีก 760 ล้านบาทรวมงบประมาณทั้งหมดสำหรับค่าฉีดวัคซีน 1,520 ล้านบาท ขณะเดียวกัน เพื่อให้การเบิกจ่ายเงินส่วนนี้ให้แก่โรงพยาบาล ที่ดำเนินการฉีดวัคซีนเป็นไปอย่างมีประสิทธิภาพ และตรงเวลา สปสช. ได้ทำหนังสือแจ้งยังกระทรวงสาธารณสุข ขอความอนุเคราะห์ข้อมูลการฉีดวัคซีนสำหรับการเบิกจ่ายค่าบริการ จาก MOPH Immunization Center (MOPH IC) เพื่อนำไปประมวลผลและเบิกจ่ายในทุกๆ ครึ่งเดือนต่อไป